বঢোদরার বিরুদ্ধে বাংলার বিপর্যয়ের ময়নাতদন্তে বসে পড়লেন সৌরভ গঙ্গোপাধ্যায়। বুধবার নিজের বাড়িতে বাংলার কোচ ও অধিনায়ককে নিয়ে বৈঠক করলেন সিএবি প্রেসিডেন্ট। দলের হাল ফেরাতে মুম্বইয়ের বিরুদ্ধে পরের ম্যাচের সময় তিনি নাগপুরে যাবেন বলেও জানিয়ে রেখেছেন।
দু’দিনে ম্যাচ হেরে যাওয়ার পর সিএবি প্রেসিডেন্টের নির্দেশে বুধবার বিকেলে কলকাতায় ফেরে দল। বিমানবন্দর থেকেই সৌরভের বাড়িতে যান অধিনায়ক মনোজ তিওয়ারি, কোচ সাইরাজ বাহুতুলে ও বোলিং কোচ রণদেব বসু। অপারেশন্‌স ম্যানেজার জয়দীপ মুখোপাধ্যায় ও নির্বাচক অরূপ ভট্টাচার্যকেও ডেকেছিলেন সৌরভ। দলের পারফরম্যান্স নিয়ে প্রায় এক ঘণ্টা আলোচনা করেন তিনি।
সৌরভ বৈঠকের শুরুতেই কোচ ও অধিনায়কের কাছে বঢোদরার বিরুদ্ধে বিপর্যয়ের কারণ জানতে চান। ব্যাটিং নিয়েও উদ্বেগ প্রকাশ করেন তিনি। চলতি রঞ্জিতে ব্যাটিংয়ের জন্যই বারবার সমস্যায় পড়তে হচ্ছে বাংলাকে। পাঁচ ম্যাচের দশ ইনিংসে দু’বার মাত্র চারশোর গণ্ডি পেরিয়েছে বাংলা। দু’টোই প্রথম ইনিংসে। দ্বিতীয় ইনিংসে পাঁচ ম্যাচের মধ্যে বাংলার সর্বোচ্চ স্কোর ২৭৪। টুর্নামেন্টের সেরা ব্যাটসম্যানদের তালিকায় প্রথম পঞ্চাশের মধ্যে বাংলার কেউ নেই!
উত্তর প্রদেশের বিরুদ্ধে দু’ইনিংসে সেঞ্চুরির পর ওপেনার অভিমন্যু ঈশ্বরণ আর রান পাচ্ছেন না। অপর ওপেনার সায়নশেখর মণ্ডল একটি সেঞ্চুরি ছাড়া আর কিছুই করেননি। অধিনায়ক মনোজও প্রথম ম্যাচে সেঞ্চুরি করার পর থেকে ব্যাট হাতে সেভাবে অবদান রাখতে পারছেন না। সুদীপ চট্টোপাধ্যায় গত মরসুমের মতো ধারাবাহিকতা দেখাতে ব্যর্থ। পঙ্কজ সাউ, শ্রীবৎস গোস্বামীরা ভরসা দিতে পারছেন না। ব্যাটসম্যানদের ধারাবাহিকতার অভাব নিয়ে চিন্তিত সৌরভও।
নকআউটের সম্ভাবনা বাঁচিয়ে রাখতে পরের ম্যাচেই ঘুরে দাঁড়ানোর প্রয়োজনীয়তার কথা মনে করিয়ে দিয়েছেন সৌরভ। মুম্বইয়ের বিরুদ্ধে ম্যাচে ক্রিকেটারদের উদ্বুদ্ধ করতে নাগপুর যাওয়ার কথা বলেছেন তিনি। বৈঠক সেরে বেরনোর পর মনোজ বলেছেন, ‘‘দাদি আমাদের সঙ্গে নাগপুরে যাবে বলেছে। দাদি সঙ্গে থাকলে মুম্বইয়ের বিরুদ্ধে ছেলেরা মানসিকভাবে অনেক চাঙ্গা হয়ে মাঠে নামতে পারবে।’’ কোচ বাহুতুলে বলেছেন, ‘‘দলে এক ঝাঁক তরুণ ক্রিকেটার। ওদের আরও সময় দেওয়ার কথা বলেছে সৌরভ। ক্রিকেটারদের পাশেই রয়েছে ও।’’
মনোজ-অশোক ডিন্ডাদের কাজটা অবশ্য সহজ নয়। পাঁচ ম্যাচে ১৬ পয়েন্ট নিয়ে বাংলা এখন গ্রুপ ‘এ’তে পাঁচ নম্বরে। গ্রুপ থেকে তিনটি দল কোয়ার্টার ফাইনালে যাবে। বাংলার চেয়ে এগিয়ে রয়েছে মুম্বই, তামিলনাড়ু, গুজরাত ও পঞ্জাব। মনোজদের খেলা বাকি মুম্বই, গুজরাত ও মধ্য প্রদেশের বিরুদ্ধে। কোয়ার্টার ফাইনালে যেতে হলে অন্তত একটি ম্যাচ জিততেই হবে। আজ, বৃহস্পতিবার মুম্বই ম্যাচের দল নির্বাচন করা হবে।